V niektorých prípadoch bolo ťažké pracovať s pevnými väzbami medzi jednotlivými aspektmi intervenčnej logiky ENRF. Nariadením o ENRF sa vytvorili prepojenia medzi prioritami EÚ a opatreniami. Niektoré opatrenia sa v nariadení vymedzili veľmi úzko. Napríklad produktívne investície do akvakultúry sa rozdelili do 11 kategórií. V praxi sa zistilo, že členské štáty takéto úzko vymedzené opatrenia nevyužívali dobre. Radšej poskytovali finančné prostriedky v rámci širšie koncipovaných opatrení, ktoré sa týkali tých istých cieľov.

Podľa článku 114 nariadenia o ENRF a článku 50 nariadenia o spoločných ustanoveniach (NSU) sa musí Komisii každoročne do 31. mája zaslať výročná správa o implementácii, a to v prípade každého programu. Vo výročných správach o implementácii sú zhrnuté hlavné úspechy a výzvy pri vykonávaní OP. Podobne ako správy Infosys sa aj výročné správy o implementácii týkajú vykonávania do konca predchádzajúceho kalendárneho roka. Komisia a členské štáty využívajú prehľad o vykonávaní, ktorý im poskytujú výročné správy o implementácii, na preskúmanie dosiahnutých výsledkov a vykonanie prípadných úprav.

V období 2014 – 2020 bolo zavedené podávanie správ podľa článku 97 ods. 1 nariadenia o ENRF. To viedlo k získaniu údajov, ktoré výrazne prevyšovali údaje dostupné pre Európsky fond pre rybné hospodárstvo v predchádzajúcom období (2007 – 2014). Určitý čas však trvalo, kým sa v každom členskom štáte vytvorili systémy, ktoré by boli kompatibilné a dostatočne spoľahlivé na zhromaždenie údajov, napríklad odhalením a odstránením jednotkových chýb, ako je nahlasovanie „EUR“ namiesto „tisíc EUR“. Oddelenie podpory MHRA pripravilo niekoľko pracovných dokumentov a podporných IT nástrojov, ktoré pomohli tieto systémy vytvoriť. Nástroje boli navrhnuté tak, aby sa znížil počet chýb pri podávaní správ a skrátil sa čas potrebný na úpravu a finalizáciu údajov pred ich použitím na analýzu.

2.5.Hodnotenia

Členské štáty vykonali ex ante hodnotenia slúžiace ako základ pre návrh programu. Tieto hodnotenia sa predložili Komisii spolu s OP. Komisia vypracovala syntézu ex ante hodnotení. Z tejto syntézy vyplynulo, že hlavným prínosom ex ante hodnotenia bola podpora poskytnutá pri vykonávaní analýz SWOT, identifikácii špecifických intervenčných potrieb programov a kvantifikácii cieľových ukazovateľov.

Každý program zahŕňa aj plán hodnotenia na zaistenie pravidelných hodnotení a vhodných následných opatrení. Hodnotenia by mali posúdiť účinnosť, efektívnosť a vplyv ENRF. Aspoň raz počas programového obdobia by sa v hodnotení malo posúdiť, ako podpora z ENRF pomohla dosiahnuť ciele v rámci každej priority EÚ. Tieto hodnotenia budú podkladom pre ex post hodnotenie ENRF, ktoré sa má uskutočniť do konca roka 2024.

Najčastejším typom hodnotenia, ktoré vykonali členské štáty, sú hodnotenia procesov a postupov. Väčšina z nich bola štruktúrovaná tak, aby sa v nich hodnotila účinnosť a efektívnosť procesov na úrovni OP, a to podľa špecifického cieľa a opatrenia. Medzi príklady vykonaných špecifických hodnotení patria:

·hodnotenie vykonávania miestneho rozvoja vedeného komunitou,

·analýza nákladov a prínosov systému vyraďovania z prevádzky,

·hodnotenie systému označovania homárov písmenom V,

·hodnotenie systému udržateľného rybárstva,

·hodnotenie recirkulačných systémov akvakultúry,

·posúdenie vplyvu odvetví modrého hospodárstva, ako aj

·ex ante hodnotenie využívania finančných nástrojov.

Podľa informácií o hodnoteniach uvedených vo výročných správach o implementácii sa identifikovali tri hlavné výstupy:

·zmeny OP v súlade s pripomienkami uvedenými v hodnoteniach, väčšinou s cieľom presunúť finančné prostriedky z opatrení, o ktoré bol menší záujem, na opatrenia, o ktoré je väčší záujem,

·zjednodušenie, zefektívnenie a úprava vnútroštátnych pravidiel a postupov, ako aj

·vývoj koncepcií a návrhov programových štruktúr pre Európsky námorný, rybolovný a akvakultúrny fond (ENRAF).

Zo syntézy hodnotení v rámci výročných správ o implementácii a zo seminárov na podporu hodnotenia a budovania kapacít oddelenia pre monitorovanie a hodnotenie rybolovu a akvakultúry (oddelenie MHRA) vyplynulo, že kvalita a rozsah hodnotení sa v jednotlivých členských štátoch výrazne líšili. Kvalita a rozsah hodnotení vo veľkej miere záviseli od:

·organizácie RO a ich účinnosti pri dohľade nad vnútroštátnym programom,

·úrovne odborných znalostí zmluvných expertov, ako aj

·stupňa prípravy a odborných znalostí uplatňovaných pri: